Kokkuvõte: Euroopa Andmekaitseinspektori arvamus, mis käsitleb ettepanekut võtta vastu määrus poliitreklaami läbipaistvuse ja suunamise kohta

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2022/C 145/11)

Euroopa Komisjon võttis 25. novembril 2021 vastu ettepaneku võtta vastu Euroopa Parlamendi ja nõukogu määrus poliitreklaami läbipaistvuse ja suunamise kohta (edaspidi „ettepanek“), mis on osa laiemast õigusaktide paketist „Demokraatia ja valimiste usaldusväärsuse tugevdamine“.

Ettepaneku eesmärk on toetada poliitreklaamiteenuste ühtse turu toimimist, edendada ELis poliitiliste kampaaniate ning vabade ja õiglaste valimiste läbipaistvuse kõrgeid Euroopa standardeid, tugevdada demokraatlike protsesside vastupanuvõimet ELis ning võidelda desinformatsiooni, teabe manipuleerimise ja valimistesse sekkumise vastu.

Euroopa Andmekaitseinspektor tunnistab, et poliitiline teabevahetus on oluline osa kodanike, erakondade ja kandidaatide osalemisest demokraatlikus protsessis ja väljendusvabadusest kui põhiõigusest. Samal ajal tuletab ta meelde, et need õigused ja vabadused on omavahel seotud harta artiklis 7 sätestatud õigustega era- ja perekonnaelu, kodu ja edastatavate sõnumite austamisele ning harta artiklis 8 sätestatud õigustega isikuandmete kaitsele.

Euroopa Andmekaitseinspektor kiidab heaks ettepaneku eesmärgi kehtestada ühtlustatud eeskirjad poliitreklaami ja sellega seotud teenuste osutajate läbipaistvuskohustuste ning suunamis- ja võimendamismeetodite kasutamise kohta. Euroopa Andmekaitseinspektor on varem väljendanud suurt muret suunatud reklaamiga seotud oluliste riskide pärast, tehes seda viimati oma arvamuses 1/2021 ettepaneku kohta võtta vastu digiteenuste õigusakt, samuti oma arvamuses 3/2018 veebipõhise manipuleerimise ja isikuandmete kohta.

Euroopa Andmekaitseinspektor nõustub vajadusega täiendada poliitreklaamiga seotud isikuandmete töötlemise suhtes kohaldatavaid sätteid, mis on kehtestatud isikuandmete kaitse üldmääruses ja määruses, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist. Sellega seoses on Euroopa Andmekaitseinspektor seisukohal, et ettepanekuga tuleb minna veelgi kaugemale ja poliitreklaami suunamise kontekstis tuleb kehtestada lisapiirangud isikuandmete töötlemisele. Võttes arvesse suunatud veebireklaamiga seotud mitmesuguseid riske, nõuab Euroopa Andmekaitseinspektor, et kaasseadusandjad kaalutleksid rangemaid eeskirju, 1) täielikult keelustades poliitilistel eesmärkidel mikrosihtimise ning 2) kehtestades lisapiirangud poliitreklaami eesmärgil töödeldavate andmete kategooriatele, sealhulgas seoses suunamise ja võimendamisega, eelkõige keelustades suunatud reklaami, mis põhineb ulatuslikul sekkuval jälgimisel.

Euroopa Andmekaitseinspektor esitab arvamuses ka muid konkreetseid märkusi ja soovitusi ettepaneku teatud elementide kohta, näiteks seos andmekaitse kehtiva õigusraamistikuga, poliitreklaamiga seotud osalejate rollid ja kohustused ning järelevalve- ja täitevasutuste, sealhulgas andmekaitseasutuste vaheline koostöö.

1. SISSEJUHATUS JA TAUST

1. Euroopa Komisjon võttis 25. novembril 2021 vastu ettepaneku võtta vastu Euroopa Parlamendi ja nõukogu määrus poliitreklaami läbipaistvuse ja suunamise kohta (edaspidi „ettepanek“) ( 1 ) . Ettepanek oli juba ette nähtud komisjoni 2020. aasta detsembris esitatud Euroopa demokraatia tegevuskavas ( 2 )

2. ( 3 ) Ettepanek on osa laiemast õigusaktide paketist „Demokraatia ja valimiste usaldusväärsuse tugevdamine“, mis sisaldab ka ettepanekut võtta vastu määrus (uuesti sõnastatud), mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist (uuesti sõnastatud), ning kahte ettepanekut võtta vastu direktiiv (uuesti sõnastatud) nende kodanike õiguste kohta, kes elavad liikmesriigis, mille kodanikud nad ei ole, Euroopa Parlamendi valimistel ja kohalikel valimistel. Kolme teise ettepaneku osas konsulteeriti Euroopa Andmekaitseinspektoriga eraldi.

3. Ettepaneku eesmärk, nagu komisjon on märkinud, on toetada poliitreklaamiteenuste ühtse turu toimimist, edendada ELis poliitiliste kampaaniate ning vabade ja õiglaste valimiste läbipaistvuse kõrgeid Euroopa standardeid, tugevdada demokraatlike protsesside vastupanuvõimet ELis ning võidelda desinformatsiooni, teabe manipuleerimise ja valimistesse sekkumise vastu, kehtestades ühtlustatud eeskirjad seoses järgmisega: — poliitreklaami ja sellega seotud teenuste osutajate läbipaistvuskohustused säilitada, avalikustada ja avaldada selliste teenuste osutamisega seotud teavet ning — suunamis- ja võimendamismeetodite rakendamine isikuandmete kasutamisega seotud poliitreklaami avaldamise, levitamise või edendamise kontekstis (4).

4. Ettepanekuga täiendatakse ettepanekut võtta vastu digiteenuste õigusakt, ( 5 ) mis sisaldab veebireklaamiga seotud teatud üldisi läbipaistvuskohustusi digivahendajatele. Võrreldes digiteenuste õigusaktiga laiendatakse sellega poliitreklaami kontekstis avalikustatava teabe kategooriaid ja asjaomaste teenuseosutajate tegevuse ulatust. Kuigi digiteenuste õigusaktiga kehtestatakse digiplatvormidele läbipaistvuse nõuded, püütakse ettepanekus hõlmata kogu poliitreklaami väljaandjate spektrit, samuti muid asjaomaseid teenuseosutajaid, kes on seotud poliitreklaami ettevalmistamise, paigutamise, edendamise, avaldamise ja levitamisega ( 6 ) . Lisaks on olemas vastastikune täiendavus ja sünergia digiteenuste õigusaktis esitatud nõudega, et väga suured digiplatvormid peaksid hindama süsteemseid riske, mis tuleneb reklaamide valimise ja esitamise süsteemide toimimisest ja kasutamisest ning millel on tegelik või prognoositav mõju valimisprotsessidele ( 7 )

5. 25. novembril 2021 palus Euroopa Komisjon vastavalt määruse (EL) 2018/1725 artikli 42 lõikele 1 Euroopa Andmekaitseinspektoril esitada arvamus ettepaneku kohta. Euroopa Andmekaitseinspektoriga konsulteeriti mitteametlikult ka ettepaneku koostamise ajal ning ta esitas oma mitteametlikud märkused 10. novembril 2021. Euroopa Andmekaitseinspektor väljendab heameelt asjaolu üle, et tema seisukohti on küsitud menetluse varajases etapis, ning julgustab komisjoni seda head tava jätkama. Käesolevas arvamuses esitatud märkused ja soovitused piirduvad ettepaneku sätetega, mis on andmekaitse seisukohast kõige asjakohasemad.

4. JÄRELDUSED

51. Eelnevast lähtudes esitab Euroopa Andmekaitseinspektor järgmised peamised soovitused: — täpsustada, et ettepanek täiendab ega piira isikuandmete kaitse üldmääruse ega määruse, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, kohaldamist isikuandmete töötlemisel poliitreklaami kontekstis; — täielikult keelustada poliitilistel eesmärkidel mikrosihtimine ja kehtestada lisapiirangud andmete kategooriatele, mida võib poliitreklaami eesmärgil töödelda, eelkõige keelustada suunatud reklaam, mis põhineb ulatuslikul sekkuval jälgimisel; — selgitada veelgi poliitreklaamiga seotud osalejate rolle ja kohustusi, mis hõlmavad isikuandmete töötlemist ning suunamis- ja võimendamismeetodite kasutamist; — täiendavalt täpsustada, mis osalejad vastutavad teabe edastamise eest muudele huvitatud isikutele; — viidata ettepaneku artikli 15 lõikes 6 selge sõnaga nii „pädevatele asutustele“ kui ka „järelevalveasutustele“.

Brüssel, 20. jaanuar 2022 Wojciech Rafał WIEWIÓROWSKI

(1) COM(2021) 731 final.

(2) COM(2020) 790 finalhttps://ec.europa.eu/commission/presscorner/detail/en/ip_20_2250.

(3) COM(2021) 734 final.

(4) Ettepaneku seletuskiri (lk 6) ja põhjendus 6 („Määruses tuleks käsitleda ka isikuandmete töötlemist hõlmavate suunamis- ja võimendamismeetodite kasutamist poliitreklaami avaldamisel, levitamisel või edendamisel. Need käesoleva määruse sätted, milles käsitletakse suunamise ja võimendamise kasutamist, põhinevad ELi toimimise lepingu artiklil 16.“).

(5) COM(2020) 825 final, https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers ja https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services

(6) Vt seletuskirja, lk 3 and 4.

(7) Sama.